醉後荅丁十八以詩譏余搥碎黃鶴樓
作者：李白
朝代：唐

paragraphs: 黃鶴高樓已槌碎，黃鶴仙人無所依。
黃鶴上天訴玉帝，卻放黃鶴江南歸。
神明太守再雕飾，新圖粉壁還芳菲。
一州笑我爲狂客，少年往往來相譏。
君平簾下誰家子，云是遼東丁令威。
作詩調我驚逸興，白雲遶筆窗前飛。
待取明朝酒醒罷，與君爛漫尋春暉。